Jóngerð Purkhús

Jóngerð Jensina Purkhús (født 1937) er en færøysk tidligere politiker (Tj.) og offentlig tjenestekvinne. Hun var det første kvinnelige medlemmet av Færøyenes regjering fra 1985 til 1991.

Hun vokste opp i et politisk aktivt fisker- og arbeidermiljø i Klaksvík som datter av Else Johanne (født Hansen) og Jacob Pauli Purkhús. Etter realskolen begynte hun å arbeide som ufaglært, men reiste i 1960 til København, hvor hun arbeidet i matvareforretning og tok kveldsundervisning for studentereksamen. I 1972 ble hun cand.polit. fra Københavns Universitet. I 1975 flyttet hun tilbake til Færøyene og begynte som fullmektig i administrasjonen for Færøyenes regjering. Hun forestod overtagelsen av Postverk Føroya fra danske myndigheter, og arbeidet senere med finansspørsmål.

Purkhús hadde verv i Tjóðveldisflokkurin allerede som ung. Hun var medlem av alle Atli Dam og Jógvan Sundsteins regjeringer mellom 1985 og 1991, unntatt Sundsteins første regjering i et halvår i 1989. Hun hadde ansvar for finans-, økonomi- og miljøvernsaker fra 1985 til 1989 og økonomi- og samferdselssaker fra 1989 til 1991. Hun var også innvalgt på Lagtinget fra Suðurstreymoy fra 1988 til 1990, men møtte ikke så lenge hun var medlem av regjeringen.

Jóngerð Purkhús giftet seg i 1970 med fullmektig Niels á Velbastað, og de flyttet til Velbastaður i 1976. Som pensjonist har hun interessert seg for blant annet folkedans og kunsthåndverk. Hennes bildetepper har vært utstilt.

 Referanser 

Kategori:Færøyske ministre
Kategori:Færøyske lagtingsmedlemmer
Kategori:Færøyske økonomer
Kategori:Personer fra Klaksvík
Kategori:Portal:Færøyene/artikler